open-index/open-wikipedia-markdown huggingface dataset:
Glastonbury Tor

duimnael|regs|Glastonbury Tor
duimnael|regs|Die bouvalle van die St. Michael's-toring

**Glastonbury Tor** (Kelties: *Twr Avallach*; *Tor* beteken "berg", "aarde", "koniese heuwel") is 'n 158 meter hoë heuwel naby Glastonbury, Engeland. 

Sy twee opvallende kenmerke is die unieke ligging temidde 'n vlakte, die Somerset Meadows, 'n vroeëre moerasland wat drooggelê is om as landbougebied te dien en deel uitmaak van die Somerset Levels, en die daklose bouvalle van die St. Michael's-toring wat daarop opgerig is. Die plek word tans deur die *National Trust* bestuur.

*Tor* is 'n plaaslike term van Keltiese herkoms wat na 'n heuwelpiek verwys. Glastonbury Tor het vroeër soos 'n eiland bo die moerasgebied uitgesteek, maar dit is tans eerder 'n skiereiland wat aan drie kante deur die Brue-rivier begrens word. In 1892 is die oorblyfsels van Glastonbury Lake Village naby die heuwel ontdek. Hulle het die argeologiese bewys gelewer dat daar tussen 300 en 200 v.C. 'n Ystertyd-nedersetting bestaan het wat as eiland in die moerasgebied maklik verdedig kon word. Aardwalle en Romeinse oorblyfsels getuig van latere bewoners. Die Keltiese Britte het na die plek blykbaar as *Ynys yr Afalon* ("Eiland van Avalon") verwys, en vir sommige is Glastonbury Tor inderdaad die legendariese Avalon van koning Artus.

Die hellings van Glastonbury Tor lyk asoof daar terrasse aangelê is. Vir sommige is hierdie terrasse die oorblyfsels van 'n ou heilige doolhof wat moontlik in die Jong-Steentydperk ontstaan het, terwyl ander deskundiges aanneem dat die terrasse deur generasies van weidende diere gevorm is - 'n natuurlike  verskynsel wat teen talle grasbedekte hellings waargeneem kan word mits hulle as weivelde gebruik word.

'n Namaaksel van Glastonbury Tor is vir die openingseremonie van die Olimpiese Somerspele 2012 in Londen gebruik. Hier is onder meer die vlae van deelnemerstate geplaas.

## Eksterne skakels
Mars Pathfinder

Die **Mars Pathfinder** was ’n Amerikaanse ruimtetuig wat in 1997 ’n basisstasie met ’n verkenningsvoertuig op Mars geland het. Dit het bestaan uit ’n landingstuig, wat tot die **Carl Sagan-gedenkstasie** hernoem is, en ’n liggewig-voertuig met die naam **Sojourner**. 

Die tuig is op 4 Desember 1996 gelanseer en het op 4 Julie 1997 op Mars geland – op ’n deel van Mars met die naam Ares Vallis, in die streek Chryse Planitia. Die landingstuig het toe oopgegaan en die Sojourner vrygelaat. Dié het talle eksperimente op die planeet gedoen om die atmosfeer, klimaat, geologie en samestelling van die grond te ontleed.

## Verwysings
Mars Global Surveyor

Die **Mars Global Surveyor** was ’n Amerikaanse wenteltuig wat in November 1996 deur Nasa gelanseer is. Dit was die eerste tuig na Mars in tien jaar. Dit het sy aanvanklike sending in Januarie 2001 voltooi en was op sy derde uitgebreide sending toe dit op 2 November 2006 ophou reageer het op boodskappe en bevele. Pogings om kommunikasie te herstel het misluk en Nasa het die sending in Januarie 2007 amptelik beëindig.
Agtskulpeendmossel

Die **Agtskulpeendmossel** (*Octomeris angulosa*) is 'n ongewerwelde seediertjie wat aan die hele kuslyn van Suid-Afrika voorkom. Die skulp bestaan uit agt verskillende plate en is vuilwit van kleur. Die diertjie leef in die tussengetysone in rotsagtige gebiede waar hulle plate op die rotse vorm – styf teen mekaar gepak.

## Bron 
* Gids tot die Kusgebiede van Suid-Afrika. Jacana Media. 2007.
Mars Express

**Mars Express** is ’n verkenningstuig van die Europese Ruimteagentskap (ESA). Die planetêre sending was die agentskap se eerste en het ten doel om die planeet Mars te verken. Die naam verwys onder meer na sy relatief kort reistyd: dit is gelanseer op ’n tyd toe die Aarde en Mars se wentelbane die naaste aan mekaar in 60&nbsp;000 jaar was.

Die wenteltuig het uit twee dele bestaan: die Mars Express-wenteltuig en die Beagle&nbsp;2-landingstuig. Hoewel die Beagle&nbsp;2 se landing misluk het, doen die wenteltuig sedert vroeg 2004 wetenskaplike opmetings en neem hoëresolusiefoto's. Weens die tuig se sukses is die sending al vyf keer verleng, die laaste keer tot 2014.

## Verwysings
Vulkaaneendmossel

Die **Vulkaaneendmossel** (*Tetraclita squamosa rufotinta*) is 'n klein ongewerwelde seediertjie wat aan die hele kuslyn van Suid-Afrika voorkom en word tot 2&nbsp;cm lank. Die diertjie se skulp is vulkaanvormig en grys. Die skulp bestaan uit vier geribde, versmelte skulpplate. Die diertjie leef in die middel tot lae tussengetysone in rotsagtige gebiede.

## Bron 
* Gids tot die Kusgebiede van Suid-Afrika. Jacana Media. 2007.
Stratford

**Stratford** kan verwys na:

## Engeland 
*Stratford-upon-Avon
*Stratford, Londen

## Australië 
*Stratford, Queensland
*Stratford, Victoria

## Kanada 
*Stratford, Ontario
*Stratford, Quebec
Stratford, Ontario

**Stratford** is 'n stad in die Kanadese deelstaat Ontario met ongeveer 30&nbsp;000 inwoners. Die stad is vernoem na die Engelse dorp Stratford-upon-Avon, geboorteplek van William Shakespeare. Stratford is die tuisdorp van die internasionale popsensasie Justin Bieber.
Sheridan Le Fanu

200px
**Sheridan Le Fanu**

**Ierse skrywer en joernalis**

----
**Gebore**  
28 Augustus 1814
in Dublin, Ierland

----
**Oorlede** 
7 Februarie 1873 
in Dublin, Ierland

----

**Literêre genres**
Gotiese romans, bonatuurlike fiksie

----

**Literêre stroming**
Donker romantisisme

**Joseph Thomas Sheridan Le Fanu** (* 28 Augustus 1814, † 7 Februarie 1873) was 'n Ierse joernalis en skrywer wat hom op Gotiese en bonatuurlike fiksie toegespits het. 

Le Fanu, wat reeds in sy jeug onder die indruk van bygelowe in landelike Ierland gestaan het, word as die leidende 19de eeuse outeur van spookverhale beskou en het 'n beslissende rol by die ontwikkeling van dié literêre genre in die Victoriaanse tydperk gespeel. Van sy bekendste werke sluit *Uncle Silas*, *Carmilla* en *The House by the Churchyard* in. *Carmilla*, 'n vampier-novelle, het moontlik groot invloed op Bram Stoker, die skrywer van *Dracula*, uitgeoefen.

## Eksterne skakels
Lecythidaceae

**Lecythidaceae** is die Brasiliaanse neut-familie wat hoort tot die orde *Ericales*.

## Spesies 
Van die Suid-Afrikaanse spesies is:
* Poeierkwasboom *Barringtonia racemosa*

## Sien ook 
* Alfabetiese lys van Suid-Afrikaanse bome

## Bron 
* Algemene gids tot BOME. Keith, Paul & Meg Coates Palgrave. 2000.
Dave Pepler

**David Pepler** (noemnaam Dave) is 'n Suid-Afrikaanse omgewingskundige en TV-aanbieder. Hy verwerf bekendheid as aanbieder van kykNET se program *Groen*, wat die eerste keer op 5 Januarie 2004 gebeeldsend is.

## Beknopte biografie 
Pepler is op Robertson in die Wes-Kaap gebore. Hy matrikuleer aan die Hoërskool Robertson waarna hy bosbou aan Saasveld studeer. Hy ontvang later 'n M.Phil. in soölogie (dierkunde) van Cambridge-universiteit. Tot sy aftrede in 2005 was hy senior lektor aan die Universiteit Stellenbosch se departement van omgewingsake en ekologie. In 2007 word hy met die Stevenson Hamilton-prys vir sy buitengewone bydrae tot soölogie bekroon.

## Bibliografie 
Sy boek, *Immergroen: Stories oor plante* (), met foto's deur Lien Botha, is in 2009 deur Human & Rousseau uitgegee. Die boek is sedertdien in Engels vertaal.

## Verwysings 
## Eksterne skakels 
*Sy Facebook-profiel.
**Hanlie Retief gesels met Dave Pepler* , *Rapport*, 21 November 2009.
Strelitzia

duimnael|Swart sade met oranje arille en die oopgespronge vrugkapsules van *Strelitzia reginae*

**Strelitzia** is 'n plant genus wat behoort tot die familie *Strelitziaceae*.

## Spesies en hibriede 
Vyf spesies word erken, alhoewel aangedui is dat een—*S. juncea*— geneties binne 'n ander, naamlik *S. reginae*, genestel is. Dit is moontlik 'n mutasie wat in die proses is om in sy eie spesie te verander. 

**Strelitzia × kewensis* (kunsmatige hibried tussen *S. reginae* en *S. augusta*) 
Hierdie hibried het bleekgeel blomme, maar word nie meer in verbouing opgemerk nie. Dit is in 1909 te Kew Botaniese Tuin beskryf. *S. augusta* word vandag as 'n sinoniem vir *S. alba* of 'n naverwante spesie beskou.

## Sien ook 
* Alfabetiese lys van Suid-Afrikaanse bome

## Bronnelys 
* Algemene gids tot BOME. Keith, Paul & Meg Coates Palgrave. 2000. 
* Plants of the World Online

## Verwysings
Albizia

**Albizia** is 'n plant genus wat hoort tot die sub-familie *Mimosoideae* wat op sy beurt weer hoort tot die familie *Fabaceae*. Hierdie genus is doringloos, vandaar die groepnaam *valsdoring*, en kenmerkend is die plat, reguit peule, poeierkwasagtige blomme en dubbelveervormige blare.

## Spesies 
Daar is 121 spesies in die genus. Van die spesies is:

* Bittervalsdoring (*Albizia amara*)
* Bosveldvalsdoring (*Albizia harveyi*)
* Breëpeulvalsdoring (*Albizia forbesii*)
* Grootblaarvalsdoring (*Albizia versicolor*)
* Klipvalsdoring (*Albizia brevifolia*)
* Meerstamvalsdoring (*Albizia petersiana*)
* Persblaarvalsdoring (*Albizia antunesiana*)
* Platkroon (*Albizia adianthifolia*)
* Papierbasvalsdoring (*Albizia tanganyicensis*)
* Wurmbasvalsdoring (*Albizia anthelmintica*)
* Zoeloevalsdoring (*Albizia suluensis*)

## Sien ook 
* Alfabetiese lys van Suid-Afrikaanse bome

## Bronnelys 
* *Algemene gids tot BOME*. Keith, Paul & Meg Coates Palgrave. 2000. 
* *Watter Boom is dit?* Eugene Moll 2013 
* Plants of the World Online
Poeierkwasboom

Die **poeierkwasboom** (*Barringtonia racemosa*) is 'n boom wat inheems in Afrika, Asië en Australië is. In Afrika kom die boom in die Comore-eilande, Kenia, Madagaskar, Mosambiek, Suid-Afrika, Seychelle en Tanzanië voor. In Asië kom die plant in Bangladesj, Borneo, Fidji, Indië, Kambodja, Laos, Maleisië, Mianmar, Samoa, Sri Lanka, Soelawesi, Taiwan, Thailand en Viëtnam voor.

In Suid-Afrika kom dit in KwaZulu-Natal en die Oos-Kaap voor. 

Dit word ook 'n *soomwortelboom* genoem omrede dit op die buitenste some van wortelboommoerasse voorkom. Dit kom ook as 'n normale boom weg van moerasse voor, waar hulle redelik groot en spreiend raak. Die blomtakke word tot 60&nbsp;cm lank. Die vrugte word hard en veselagtig namate dit verouder en kan op water dryf.

Die boom  se FSA-nommer is 524 ​en staan in Engels bekend as *Lagoon powder-puff tree*.

## Sinonieme 
* *Barringtonia apiculata* (Miers) R.Knuth
* *Barringtonia caffra* (Miers) E.Mey. ex R.Knuth
* *Barringtonia celebesensis* R.Knuth
* *Barringtonia ceramensis* R.Knuth
* *Barringtonia ceylanica* (Miers) Gardner ex C.B.Clarke
* *Barringtonia elongata* Korth.
* *Barringtonia excelsa* A.Gray
* *Barringtonia inclyta* Miers ex B.D.Jacks.
* *Barringtonia lageniformis* Merr. & L.M.Perry
* *Barringtonia longiracemosa* C.T.White
* *Barringtonia obtusangula* (Blume) R.Knuth
* *Barringtonia pallida* (Miers) Koord. & Valeton
* *Barringtonia racemosa var. elongata* (Korth.) Blume
* *Barringtonia racemosa var. minor* Blume
* *Barringtonia racemosa var. procera* Blume
* *Barringtonia racemosa var. subcuneata* Miq.
* *Barringtonia rosaria* Oken
* *Barringtonia rosata* (Sonn.) R.Knuth
* *Barringtonia rumphiana* (Miers) R.Knuth
* *Barringtonia salomonensis* Rech.
* *Barringtonia stravadium* Blanco
* *Barringtonia terrestris* (Miers) R.Knuth
* *Barringtonia timorensis* Blume
* *Butonica apiculata* Miers
* *Butonica caffra* Miers
* *Butonica ceylanica* Miers
* *Butonica inclyta* Miers
* *Butonica rosata* (Sonn.) Miers
* *Butonica rumphiana* Miers
* *Butonica terrestris* Miers
* *Megadendron ambiguum* Miers
* *Megadendron pallidum* Miers
* *Menichea rosata* Sonn. ex J.F.Gmel.
* *Menichea rosata* Sonn.
* *Michelia apiculata* (Miers) Kuntze
* *Michelia ceylanica* (Miers) Kuntze
* *Michelia rosata* (Sonn.) Kuntze
* *Michelia timorensis* (Blume) Kuntze
* *Stravadium obtusangulum* Blume

## Fotogalery 

穗花棋盤腳 Barringtonia racemosa - panoramio (1).jpg|Blomme en blare.
Barringtonia_racemosa_new_leaves.JPG|Nuwe blare.
Barringtonia_racemosa_young_leaves.JPG|Jong blare.
Barringtonia_racemosa_roots_enhanced.jpg|Wortels langs 'n stroom.

## Sien ook 
* Alfabetiese lys van Suid-Afrikaanse bome

## Verwysings 
## Bronne 
* Algemene gids tot BOME. Keith, Paul & Meg Coates Palgrave. 2000. 
* Plants of the World Online
* REDLIST Sanbi
Bostaaibos

Die **bostaaibos** (*Searsia chirindensis*) is 'n boom wat hoort tot die genus *Searsia*. Die spesie kom voor aan die suid- en ooskus van Suid-Afrika en is ook inheems in Eswatini, Mosambiek en Zimbabwe. Hierdie boom word die hoogste van die genus en groei meestal in woude maar kan ook soms as 'n struik voorkom. Die vrugte (5&nbsp;mm in deursnee) is eers gelerig-pienk en word later rooi wanneer dit ryp is. Die blare is donkergroen en elke blaar bestaan uit drie blaartjies en die jong blaartjies is rooi gespikkel.

Die boom se FSA-nommer is 380.

## Galery 

Searsia chirindensis01.jpg
Searsia chirindensis 1DS-II 0118.jpg
Searsia chirindensis 1DS-II 0118.jpg
Searsia chirindensis 1DS-II 1613.jpg
Searsia chirindensis, vrugte, Pretoria NBT, b.jpg
Searsia chirindensis02.jpg

## Sien ook 
* Alfabetiese lys van Suid-Afrikaanse bome

## Verwysings 
## Bronnelys 
* Algemene gids tot BOME. Keith, Paul & Meg Coates Palgrave. 2000. 
* Plants of the World Online
* REDLIST Sanbi
*
Karen Muir

duimnael|regs|300px|Karen Muir

**Karen Muir** (16 September 1952, Kimberley - 2 April 2013, Mosselbaai) was 'n Suid-Afrikaanse swemmer. In 1965 word sy die jongste persoon ooit om 'n wêreldrekord in 'n sportitem op te stel. 

## Swemloopbaan 
Op 10 Augustus 1965 was sy 12 jaar, 10 maande en 25 dae oud toe sy die 110 treë-rugslag (tans 100&nbsp;m) in 1:08.7 afgelê het in 'n nuwe wêreldrekord tydens die nasionale juniorbyeenkoms in Blackpool, Engeland. Gedurende die volgende vyf jaar stel sy 15 nuwe wêreldrekords op in die 110- en 220 treë-rugslag. Sy het titels gewen by 22 Suid-Afrikaanse byeenkomste en het ook drie Amerikaanse titels ingeoes. Sy is in 1980 opgeneem in die Internasionale Heldesaal vir Swemmers.

Weens Suid-Afrika se apartheidsbeleid kon sy nie aan enige Olimpiese Speles deelneem nie.

## Professionele loopbaan 
Na skool het sy haar as 'n dokter bekwaam en het lank in Ladysmith, KwaZulu-Natal gepraktiseer. Gedurende 2000 het sy na Kanada verhuis. 

## Privaatlewe 
Sy het vier kinders en een kleindogter. Gedurende 2009 is sy met borskanker gediagnoseer wat gedurende 2012 verder versprei het. Sy is op 1 April 2013 weens die borskanker dood.

## Bron 
* Muir sê sy wil nie nou al sterf , Beeld, 15 Augustus 2012.

## Verwysings
Plagiaat

**Plagiaat**, ook bekend as **letterdiefstal**, is die kopiëring van 'n ander persoon se idees, woorde of skrywes en dan voor te gee dat dit die persoon se eie werk is. Dit kan moontlik gepaardgaan met die oortreding van kopieregwette, hoewel dit nie altyd die geval is nie. Die pleeg van plagiaat is dus meestal onwettig en ook hoogs oneties. 

As 'n ander persoon se werk gebruik word moet dit in aanhalingstekens geplaas word of in jou eie woorde oorgeskryf word. Daarnaas moet die bron vermeld word deur die oorspronklike outeur krediet te gee. Indien teks oorgeskryf word, moet daar gelet word om nie die oorspronklike outeur se woorde te verdraai nie.

Studente wat plagiaat pleeg word gewoonlik geskors, en joernaliste wat plagiaat pleeg, word meestal summier afgedank. As kopieregwette oortree word kan dit selfs ernstiger nagevolge hê. Die oortreder kan krimineel aangekla word of 'n siviele eis kan teen so 'n persoon ingestel word.

Digitale plagiaat is veral algemeen omdat teks en beelde maklik geknip en geplak kan word. So kan die oortreder sinne of frases vanuit webtuistes gebruik om 'n "eie werk" saam te stel. Verskeie algoritmes en webwerwe is beskikbaar om digitale plagiaat op te spoor en sodoende die probleem die hoof te bied. Voorbeelde van sulke webtuistes is *Plagiarism.org* en *Turnitin.com*.

## Sien ook 
* Kopiereg
* Wikipedia:Haal bronne aan

## Verwysings
Notsung

Die **notsung** (*Halleria lucida*) is 'n struik of klein boompie wat langs die kus en Oos-Kaap, KwaZulu-Natal, Gauteng, Noordwes, Limpopo en Mpumalanga voorkom. Buite Suid-Afrika is die boom inheems in Angola, Botswana, Demokratiese Republiek die Kongo, Eritrea, Eswatini, Ethiopië, Jemen, Kenia, Lesotho, Madagaskar, Malawi, Mosambiek, Namibië, Saoedi-Arabië, Soedan, Tanzanië, Uganda, Zambië en Zimbabwe.

Die boom se FSA-nommer is 670.

## Fotogalery 

Halleria lucida TreeFuschia flowers 4.JPG|Karakteristieke bloeisels.
Halleria lucida tree - Cape Town 5.jpg|Dun vertakkings van die parasitiese  *Dodder*-plant kan in die boom se blare gesien word.
Halleria lucida tree - small specimen - Cape Town 1.jpg|*Halleria lucida* groei natuurlik in 'n ​​"wilgerboom-agtige" vorm.
Halleria lucida tree - small specimen - Cape Town 3.jpg|'n Struikagtige eksemplaar in 'n tuin in Kaapstad.
Halleria lucida - foliage 3.JPG|*Halleria lucida* groei welige, hangende blare.
Halleria lucida - fruits 6.JPG|In teenstelling met meeste plante word die vrugte aan die stam gedra.
Halleria lucida TreeFuchsia flowers 3.JPG|Detail van blomme.

## Sien ook 
* Alfabetiese lys van Suid-Afrikaanse bome

## Verwysings 
## Bronnelys 
* Algemene gids tot BOME. Keith, Paul & Meg Coates Palgrave. 2000. 
* Plants of the World Online
* REDLIST Sanbi
The New York Times

duimnael|regs|300px|Voorblad van *The New York Times* op 29 Julie 1914.

***The New York Times*** (***NYT***) is 'n Engelstalige Amerikaanse dagblad wat in 1851 in New York Stad gestig is en sedertdien ononderbroke in daardie stad gepubliseer word. *The New York Times* het 108 Pulitzer-pryse gewen, meer as enige ander nuusorganisasie. Die dagblad se webwerf is die gewildste koerantwebwerf in Amerika, met meer as 30&nbsp;miljoen unieke besoekers per maand.

Alhoewel die gedrukte weergawe van die koerant die grootste plaaslike metropolitaanse koerant in die Verenigde State is, is dit algeheel die tweede grootste koerant, na *The Wall Street Journal*. Die weekdagsirkulasie het sedert 1990, soos met die meeste ander koerante, tot minder as 'n miljoen eksemplare per dag gedaal. Teen middel 2022 was dit 329&nbsp;781. Die *New York Times* se bynaam is "the Old Gray Lady", en word lank reeds binne die industrie as 'n nasionale "koerant van oorkonde geag. Die koerant word deur The New York Times Company besit, wat ook agttien ander koerante, insluitende die *International Herald Tribune* en *The Boston Globe*, uitgee. Die maatskappy se voorsitter is Arthur Ochs Sulzberger jr., wie se familie die koerant sedert 1896 beheer.

Die koerant se leuse, wat in die boonste linkerhoek van die voorblad gedruk word, is "All the News That's Fit to Print" (Engels, *Al die nuus wat geskik is om gedruk te word*). Die *New York Times*-webwerf (NYTimes.com) se leuse is "All the News That's Fit to Click" (*Al die nuus wat geskik is om op geklik te word*). Die koerant word in afdelings verdeel: nuus, opinie, besigheid, kuns, wetenskap, sport, mode, huis, en funksies (*features*). Die *New York Times* het by die agtkolomformaat gebly nadat die meeste koerante na ses kolomme oorgeskakel het, en dit was een van die laaste koerante om kleurfotografie in gebruik te neem.

Aanlyn inhoud is beskikbaar deur 'n gemeterde betaalmuur, wat in 2011 opgerig is. 'n Besoeker kan maandeliks tien artikels gratis lees, en moet dan 'n abonnement aangaan om meer artikels te lees. Wanneer die betaalmuur verskyn, kan gebruikers egter eenvoudig die deel van die webadres wat na .html kom, skrap, en die bladsy herlaai om die volle artikel te sien. Daar bestaan ook mobiele toepassings om inhoud vanaf mobiele toestelle te bereik, soos Android-toestelle en Apple se iOS-platform.

## Verwysings 
## Eksterne skakels 
* Amptelike webwerf
Rani Lakshmibai

**Lakshmibai** (Marathi: लक्ष्मीबाई, Lakṣmībāī; 19 November 1828 - 18 Junie 1858) gebore as **Manikarnika**, was die Rani (koningin) van die Maratha-regeerde Staat van Jhansi, wat in die noord-sentrale deel van Indië geleë is. Sy was die **Rani van Jhansi**, 'n leier van die Indiese opstand van 1857 en 'n ​​simbool van weerstand teen die heerskappy van die Britse Oos-Indiese Kompanjie op die Indiese subkontinent.

Na die Rajah (Koning) van Jhansi, Gangadhar Rao se dood, wou die Britte die staat van Jhansi van die Huis van Maratha annekseer, om die rede het die Rani van Jhansi 'n weerstandbeweging teen die Britse Oos-Indiese Kompanjie begin.

## Verdere leesstof 
* *Zila Vikas Pustika*, 1996–97, Jhansi
*Vishnu Bhatt Godse *Maza Pravas: 1857 cya Bandaci Hakikat* (Marathi)
*Karl E. Meyer & Shareen Blair Brysac *Tournament of Shadows* Washington D.C.: Counterpoint, 1999; pp. 138-45.
*Janki Sharan Verma *Amar Balidani*

duimnael|links|Rani Lakshmibai (c. 1857)
## Eksterne skakels 
* Biografie van Lakshmibai
* Lakshmibai, Rani van Jhansi
* John Lang's account of his meeting with the Rani
* First Freedom War 1857: स्वातंत्र्यसमर १८५७ चा 
* Rani Lakshmibai in Time's list of top 10 daredevil wives; NDTV
Sjiao Hong-Ren

**Sjiao Hong-Ren** (Tradisionele Sjinees: **蕭閎仁**, Vereenvoudigde Sjinees: **萧闳仁**, pinyin: **Xiāo Hóng Rén**, gebore 24 Augustus 1984) is 'n Taiwannese sanger. Hy het op die ouderdom van 11 bekendheid in Taiwan verwerf toe hy 'n gewilde sangkompetisie gewen het. Hy het in 2008 met sy selfgetitelde album, *蕭閎仁* (*Sjiao Hong-Ren*), wat deur Sony BMG Music Entertainment (TW) uitgegee is, gedebuteer. Sedertdien stel hy twee verdere albums vry; die nuutste een is op 31 Desember 2012 vrygestel en heet *蕭閎仁第三張創作專輯* (*Sjiao Hong-Ren Derde Kreatiewe Album*).

## Eksterne skakels 
*
Strandvlugbal

[duimnael|[Piktogram wat Strandvlugbal aandui]]
duimnael|Met strandvlugbal word 'n blok as 'n kontak getel
duimnael|Strandvlugbal word in Kalifornië gespeel

**Strandvlugbal** is 'n variant van die saalsport vlugbal.

Strandvlugbal word op sand, dikwels op strande langs die see, gespeel. Die belangrikste verskil ten opsigte van saalvlugbal is dat die spanne kleiner is. Tydens internasionale wedstryde het elke span twee spanlede, maar op laer vlak kan 'n span uit drie of vier lede bestaan.

Van die spelreëls wat van normale saalvlugbal verskil, sluit in:

Feite:
* Spelers het nie 'n vaste posisie op die veld nie.
* Die bal is swaarder en sagter.
* Die veld is 8 by 16 meter groot.
* Daar is nie 'n middellyn nie, en dus is kan geen lynfoute oor sulke lyne gemaak word nie.
* Toue word gespan om die veld af te kamp. 'n Bal is 'in' as die (afdruk van die) bal die lyn raak.

Tegniek:
* As die bal bo-hands gespeel word hoef daar nie kort kontak te wees nie, maar die bal moet loodreg oor die skouerlyn teruggespeel word en mag nie oorkruis geslaan word nie.
* As die bal bo-hands gespeel word mag die bal nie meer as een omwenteling spin (draai) nie.
* As 'n bal oorkruis gespeel word mag daar nie 'n sagte/lang kontak wees nie. Dit word ook 'n harde kontak genoem. Vorme hiervan is 'n (harde) aanval, onderhandse tegniek of kneukels. Eintlik alle variante waar die bal nie met die vingers gestuur word nie.
* Dieselfde geld 'n bal wat van die oorkant ontvang word; harde kontak of 'n perfekte bo-handse tegniek (rigting van die bal loodreg vanaf die skouerlyn).

Spelreëls:
* 'n Blok geld as 'n kontak, hierna mag die bal nog 2 keer aangeraak word alvorens dit oor die net gespeel moet word.
* Die bal mag na 'n blok weer deur die blokker gespeel word. Dit word dan as die 2de kontak getel.
* Die spel bestaan uit 'n maksimum van 3 stelle. Stel nommer 1 en 2 tel 21 punte, terwyl die 3de stel 15 punte tel. 'n Stel kan slegs met 'n verskil van twee punte gewen word.
* Na elke sewende punt word kante geruil om enige voordeel as gevolg van die son of wind te neutraliseer.

## Internasionaal 
In 1996 het strandvlugbal 'n Olimpiese sport geword. Sedert 1997 organiseer die FIVB elke twee jaar 'n Strandvlugbal Wêreldkampioenskap.

## Sien ook 
* Vlugbal, 'n saalsport.
* Sitvlugbal, variant van vlugbal vir gestremde atlete.

## Eksterne skakels
Kneukel

duimnael|regs|Kneukels van 'n hand.

'n **Kneukel** is die uitstaande dorsale oppervlak van die vinger- of voetgewrig. Kneukels is twee bene wat bymekaar kom om 'n buigpunt te vorm. Kneukels staan gewoonlik uit en is duidelik sigbaar as die hand in 'n vuis toegevou word.

Hoorbare krake vanaf kneukels word veroorsaak deur die sinoviale vloeistof wat die vakuum wat deur die beweging veroorsaak word vul.

duimnael|centre|500px|’n Mens kan jou **kneukel**s gebruik om te onthou watter maande 31 dae het.
Ventraal

[regs|duimnael|250px|Die [dorsaal|dorsale en **ventrale** kante van die Reuse-voëlvlerk.]]

**Ventraal** is 'n term in anatomie wat maagkant beteken. Dit is van die Latynse woord *venter*, wat buik beteken, afgelei.

'n Ventrale liggaamsdeel lê aan die maagkant, of voorkant van die liggaam, as die liggaam in sy standaard anatomiese posisie gehou word. Die teenoorgestelde ligging is dorsaal.

## Voorbeelde 
* Die hak van die voet lê dorsaal en die tone lê ventraal.
* Die kneukels van die hand lê dorsaal, terwyl die handpalm ventraal lê.
CSS

duimnael|CSS-logo

**CSS** (Engelse afkorting vir *Cascading Style Sheets*) is 'n maklike manier om die voorkoms van HTML- en XHTML-webblaaie te verander. CSS is deur die W3C ontwerp, en word deur die meeste moderne webblaaiers ondersteun. Die huidige weergawe van CSS is CSS2. Daar word tans aan CSS weergawe 3 gewerk. Dit sal nuwe eienskappe soos `border-radius` insluit.

Een van die voordele van CSS is dat webblaaie vertoon en verstaan kan word, selfs al is die CSS-kode stukkend of nie meer beskikbaar nie.

CSS-kode word gewoonlik in lêers met 'n .css uitbreiding gestoor.

## Voorbeeld 
Om al die paragrawe op 'n bladsy blou en 20% groter as normale teks te maak, kan die volgende CSS-kode toegepas word:

```css
p {
  color: blue;
  font-size: 120%;
}
```

## Eksterne skakels 
*  Die W3C se CSS1 aanbeveling
*  Die W3C se CSS2 aanbeveling
*  W3C se CSS3 voorstel
W3C

duimnael|Die W3C se kenteken.
[duimnael|Tim Berners-Lee, die vader van die [wêreldwye web.]]

Die **W3C** (Engelse afkorting vir *World Wide Web Consortium*) is 'n organisasie wat in 2004 deur Sir Tim Berners-Lee gestig is om die ontwikkeling van die web (die WWW of W3) voort te sit. Hulle lê ook standaarde vir web-gebaseerde tale neer en probeer om hulle te verbeter. 

Van die standaarde waarna hulle omsien sluit in:
* HTML, *HyperText Markup Language*
* XHTML, *Extensible HyperText Markup Language*
* CSS, *Cascading Style Sheets*
* XML, *Extensible Markup Language*

Teen 2 April 2010 het die W3C 328 lede gehad.

## Verwysings 
## Eksterne skakels 
* Die W3C se tuisblad
XHTML

duimnael|Voorbeeld van XHTML.

**XHTML** (Engelse afkorting vir **eXtensible HyperText Markup Language**) is 'n taal wat die struktuur van dokumente spesifiseer. XHTML word veral vir die stoor en oordrag van webblaaie op die Wêreldwye Web gebruik.

HTML is voor die koms van HTML5 op die SGML-standaard gebaseer. XHTML kan dieselfde inligting as HTML enkodeer, maar is op die strenger XML-standaard gebasser. As gevolg van die lakse aard van HTML, was daar onduidelikheid en inkonsekwenthede rakende die hantering van foute in 'n HTML-dokument. XHTML was 'n poging om hierdie die hoof te bied, en om sommige van die voordele van XML-tegnologieë te ontsluit vir die web. Voorbeelde van voordele wat spruit uit die gebruik van XML sluit in:
* Die gebruik van naamruimtes. Gevolglik kan ander XML-standaarde se inligting maklik ingebed word, bv. SVG en MathML.
* Die gebruik van 'n gewone XML-ontleder wat beter gespesifiseerde gedrag het wanneer foute teëgekom word.
* Die moontlikheid om ander XML-sagteware en -tegnologieë te kan gebruik, bv. vir redigering, omskakeling, validering, ens.

Met die koms van HTML5 is 'n klomp van die onduidelikhede in die ontleding van HTML-dokumente egter duideliker gespesifiseer.

## Verskille 
Sommige verskille word hier uitgebeeld:

In XML (en gevolglik XHTML) moet alle etikette gesluit word. Die HTML-kode vir 'n lynbreuk (*line break*) is:

```html4strict

```

Die regte XHTML-kode is:

```html4strict

```

Verduideliking: Die lynbreuk-etiket in die HTML-voorbeeld is nie afgesluit nie. Die reël in XHTML is dat etikette wat nie afgesluit word nie hulself moet afsluit. Hierdie etikette word leë etikette genoem. Nog 'n leë etiket is &lt;**hr**&nbsp;/&gt; wat 'n horisontale lyn vertoon.

Verder is XML (en gevolglik XHTML) kassensitief, d.w.s. dat die gebruik van hoofletters en kleinletters by etikette en attribute nie uitruilbaar is nie.

Sommige attribute in HTML kan afgekort word sonder dat 'n waarde gespesifiseer word. Só word 'n verstekwaarde toegeken. In HTML kan hierdie kode dui op 'n inskrywing in 'n keuselys wat die verstekkeuse is:

```html4strict

```

In XHTML moet die attribuutwaarde eksplisiet gespesifiseer word:

```html4strict

```

## Eksterne skakels 
* Algemene inligting oor die W3C

### Spesifikasies 
* XHTML 1.0-spesifikasie
* XHTML 1.1-spesifikasie
* XHTML 2.0 konsepsuele spesifikasie
JQuery

duimnael|regs|jQuery se kenteken.

**jQuery** is 'n vrye JavaScript-raamwerk wat webtuistes meer dinamiese en interaktief help maak. Dit kan gebruik word om veranderinge aan die DOM en CSS aan te bring en met die webbediener te kommunikeer (ook bekend as AJAX).

Die ontwikkeling van jQuery is deur John Resig begin. Dit word onder die MIT-lisensie en die GNU Algemene Publieke Lisensie vrygestel.

## Weergawes 
Enkele weergawes met verystellingsdatums:

## Eksterne skakels 
* jQuery se amptelike webtuiste
XSL

**XSL** (Engelse afkorting vir *Extensible Stylesheet Language*) is 'n formele taal waarin beskryf word hoe XML-dokumente geformatteer moet word.

Die taal bestaan uit twee dele:

* *XSL Transform* (Extensible Stylesheet Language Transformations)
* *XSL-FO* (*XSL Formatting Objects*)

Hoewel daar al heelwat ondersteuning in toepassings (soos weblesers) vir XSLT is, was daar teen 2004 nog min ondersteuning vir XSL-FO, en as daar wel ondersteuning voor is, is dit dikwels nie vir die volledige standaard nie.

Die *XML Path*-taal (XPath) word in XSL gebruik om te beskryf hoe elemente van 'n XML-dokument bereik kan word.
Koemkwat

**Koemkwate** of **kumkwate** (soms verkeerdelik gespel: koemkwart of kumkwart) (*Fortunella japonica* of *Citrus japonica*) is 'n groep van kleinerige sitrusbome. Hulle behoort óf tot die genus *Fortunella* óf tot die genus *Citrus* sensu lato. Hulle dra eetbare vrugte wat baie soos lemoene lyk, maar is kleiner en ovaalvormig. Die vrugte is gewoonlik suur, maar die skil is soet. Gevolglik word dit gewoonlik met skil en al geëet. Dit is ook geskik vir die kook van konfyt en ander kossoorte. Die naam "koemkwat" is afgelei van die Kantonese woord "gam gwat".

Koemkwate is stadiggroeiende immergroen struike of korterige bome. Hulle word van 2,5 tot 4,5 meter hoog en het digte blare. Die blomme is wit soos die van ander sitrus-spesies. Afhangende van die plant se grootte kan dit honderde of selfs duisende vrugte per jaar dra.

Die plant is inheems aan die suidelike en kus-gedeeltes van Asië. Die eerste historiese verwysing na koemkwate verskyn in die 12de eeu in Chinese letterkunde. Hulle word al 'n geruime tyd in Japan, Taiwan, die Filippyne en Suidoos-Asië verbou. Dit is in 1846 deur Robert Fortune na Europa geneem, en kort daarna na Noord-Amerika.

## Fotogalery 

Young nagami kumquat seedlings.jpg|Jong koemkwatplantjies.
Kumquat Trees (Corfu).JPG|Koemkwatbome in potte.
Kumquat from Spain.jpg|Vrugte.
Magical fruit.JPG|Koemkwate word in sakkies te koop aangebied.
KoumQuatLiqueur.jpg|Likeur van koemkwate.
Kumquat pie.JPG|Snye koemkwattert.
Kumquat jelly and kumquat butter.JPG|Jellie en botter van koemkwate.

## Eksterne skakels 
* Konfyt: koemkwat, hanepoot en heuning
Nico Carstens

**Nicolaas Cornelius Carstens** (1926–2016) was 'n Suid-Afrikaanse trekklavierspeler, komponis en boereorkesleier. Carstens het honderde komposisies die lig laat sien en is veral bekend vir sy instrumentale treffer, *Zambezi*.

## Lewensloop 
Carstens is op 10 Februarie 1926 in Kaapstad van Nederlandse ouers gebore. Hy kry sy eerste trekklavier op die ouderdom van 13 en wen sy eerste musiekkompetisie ses maande later. Hy komponeer sy eerste musiekstuk op die ouderdom van 17 en het daarna ongeveer 'n verdere 1200 komposisies geskryf.

Hy het as 19-jarige in die orkes van Hendrik Susan begin speel en in 1950 sy eie orkes gestig. In 1959 word hy die eerste Suid-Afrikaanse kunstenaar wat ’n toekenning ontvang vir die verkoop van meer as 'n miljoen musiekopnames. Ander komposisies daarvan is opgeneem deur Horst Wende, Henri René, Geoffliefde en orkeste in Australië, Italië en Pole.

; Van sy ander liedjies sluit in:
''Aap Setties, Boerenooi, Boma Boma; Kombuis Kwela, Brakpan Kwela, Brakpan Setties, Casablanca, Die Ou Kalahari, Die Springbok Kwela, Die Wolf Kwela, Geenfonteinse Vastrap, Gertjie Wintervoël, Goue Tango, Goue Vingers, Grandma Dooley, Hasie, Helena Cha-Cha, Helena Tango, Herd Boy/ Veewagter, Mpi Zulu, Jampot Polka, Jazz-A-Roo, Jy's My Hart, Kariba, Katjiepieringwals, Kersfees Wals, Klokkiewals, Lente In Switzerland, Luanda, Meadowlands, Meerkat Samba, Mimosa Cha-Cha, Nader Aan Jou, Net Jy Alleen, Nico Se Wysie, Outa In Die Langpad, Pasop Vir Die Maan, Pondoland, Quietude, Ressano Garcia, Riksja Booi, Shirley Wals, Skoppelmaai, Skuus Bietjie Hier, Soetpatatta, Umfaan, Vaalpens Polka, Voom-Ba-Voom, Wag 'n Bietjie, Warm Patat* en *Zambezi''.

## Sien ook 
* Diskografie van Nico Carstens
* Lys van Suid-Afrikaanse musikante
* Lys van bekende Suid-Afrikaners
* Boeremusiek

## Verwysings 
## Eksterne skakels 
* 
*
Jurie Ferreira

**Jurie Ferreira** (1921 - 2002) was ’n Afrikaanse sanger. Van sy bekendste treffers is: *Die swaeltjie*, *Die blonde matroos*, *Tahiti*, *Boereseun* en *Erika*. Hy het ook sy verskyning in rolprente soos Kom saam, vanaand, Hier’s ons weer, Alles sal regkom en Altyd in my drome gemaak.

Ferreira is 1921 in Ventersdorp in die Noordwes gebore. In 1936 bring sy pa hom as 15-jarige na Johannesburg vir ’n sangopname. Sy eerste kommersiële plaat, *Tier*, word 1939 opgeneem. In 1941 sluit hy by die orkes van Arnout Malherbe aan. Hendrik Susan bied hom in 1945 ’n kontrak aan en hulle toer vir sewe jaar saam deur die land. In 1954 begin hy sy eie orkes en in 1965 sluit hy by die leër aan.

Hy is op die ouderdom van 82 in 1 Militêre Hospitaal in Thaba Tshwane na ’n lang siekbed oorlede. Hy laat sy vrou, Sue, twee seuns en drie stiefseuns agter.

## Verwysings 
## Sien ook 
* Lys van Suid-Afrikaanse musikante

## Eksterne skakels 
* 
*
Alles sal regkom

**Alles sal regkom** is 'n Afrikaanse rolprent wat in 1951 vrygestel is. Pierre de Wet het die regie behartig en die hoofrolspelers was Frederik Burgers, Al Debbo en Jan Jordaan.

## Genre 
Die rolprent is 'n komedie. Dit het geen ouderdomsperk nie en is goeie gesinsvermaak. 

## Hoofrolspelers 
* Frederik Burgers as Mnr. Spog
* Al Debbo as Mnr. Poel
* Jan Jordaan
* Hendrik Susan

## Storielyn 
Mnr. Spog en Mnr. Poel het snaakse maniertjies, maar hulle het groot harte en hulle doen omtrent alles in Spoggenpoelville. As iemand 'n skaap wil laat skeer, doen hulle dit, al lyk die skaap daarna soos 'n Franse poedel! As iemand se skuur afbrand, is hulle die brandweermanne wat eers alle papierwerk afhandel voordat hulle op hul noodtog vertrek. Hulle is ook die versekeraars, die burgemeester sowel as die onderburgemeester. Maar, wanneer twee ontwikkelaars hul vreedsame leefwyse kom versteur, moet Spog en Poel wys waartoe hulle regtig in staat is. Hoe sal hierdie twee goedhartige maar dom stadsvaders vaar? 

## Sien ook 
* Lys van Afrikaanse rolprente

## Eksterne skakels 
* IMDB fliek databasis
Tradisionele Chinese karakters

**Tradisionele Chinese karakters** (tradisionele Chinees: 繁體字, vereenvoudigde Chinees: 繁体字, pinyin: Fántǐzì) is daardie Chinese karakters in enige karakterversameling wat nie die nuut geskape karakters of karaktervervangings wat na 1946 uitgevoer is, bevat nie. Oor die algemeen verwys hierdie beskrywing na die gestandardiseerde karakterversamelings van Taiwan, van Hongkong, en van die Kangsji-woordeboek. Die moderne fatsoene van die tradisionele Chinese karakters het die eerste met die opkoms van die klerklike skrif tydens die Han-dinastie verskyn en is sedert die 5de eeu en deur die Suidelike en Noordelike Dinasties min of meer onveranderd. Die retroniem "tradisionele Chinees" word gebruik om die tradisionele karakters van die Vereenvoudigde Chinese karakters, 'n gestandardiseerde karakterversameling wat deur die regering van die Volksrepubliek China tydens die 1950's op die Chinese Vasteland ingevoer is, te onderskei. Tradisionele Chinese karakters word vandag in Taiwan (Republiek China), Hongkong, Macau, en Kwangtsjou gebruik, alhoewel die aantal gedrukte materiaal in vereenvoudige karakters in Australië, die VSA, en Kanada aan die groei is om in die behoeftes van die al groterwordende Chinese Vastelandse diaspora te voldoen. 'n Groot aantal oorsese Chinese aanlynkoerante laat gebruikers toe om tussen beide karakterversamelings te kies (byvoorbeeld die Chinese weergawe van *The New York Times*). Vereenvoudige Chinese karakters word in die Chinese Vasteland, Singapoer en Maleisië se amptelike publikasies gebruik. Daar heers steeds debat oor die gebruik van tradisionele en vereenvoudige Chinese karakters onder Chinese gemeenskappe.

## Sien ook 
* Vereenvoudigde Chinese karakters

## Verwysings 
## Eksterne skakels
Plakkies

duimnael|Plakkies met voetbrugbande. Hierdie soort begin naderhand stink weens die sweet wat deur die voetbrugband geabsorbeer word.
duimnael|'n Paar plakkies met Y-bandjies

**Plakkies** is skoene wat 'n mens maklik kan aan- en uittrek. Dit bestaan uit 'n sool van redelik stewige materiaal wat aan die voet bly deur een of meer Y-bandjies van sagte materiaal wat deur die tone vasgeknyp word. 'n Plakkie kan ook aan die voet gehou word deur 'n enkele voetbrugband vooraan die skoen. 

Hierdie tipe skoeisel word deur verskillende kulture van dwarsoor die wêreld gedra en vind sy oorsprong terug by Antieke Egipte in 4 000 v.C. Die moderne plakkie is afkomstig van die Japannese zōri, wat gewild geword het ná die Tweede Wêreldoorlog toe soldate met hierdie skoene na die Verenigde State teruggekeer het. Dit het veral gewild geword as slenterdrag sedert die 1960's. Ten spyte van kritiek, het sommige soorte ook in formeler drag, veral by dames, byval gevind. 

Plakkies is ideaal om mee oor warm sand te loop tydens 'n strandvakansie, maar dit bemoeilik wandelings oor ruwer terrein. Plakkies word ook gereeld by swembaddens, gimnasiums en sauna's opgemerk. Plastiekplakkies word ook dikwels op die strand gebruik om daarmee in die vlak see te loop. Dit voorkom snywonde aan die voetsole deur skerp rotse en koraalriwwe onder die water. 

Hierdie skoene kan egter ook beserings tot gevolg hê. Indiwidue wat lank daarmee geloop het kla van voet-, enkel- en kuitpyn. Behalwe die weinige ondersteuning vir die voet, sak die voete onnatuurlik binnewaarts tydens wandelings, wat beserings weens ooreising kan meebring. Dit kan ook tot platvoete en peesontsteking lei. 

Omrede plakkies oop skoene is, kan tone stukkend gestamp word en snye of kneusplekke opgedoen word. Dit kan ook tot enkelverstuitings en gebreekte bene aanleiding gee.
Pinyin

**Hanyu pinyin** (Vereenvoudigde Chinees: 汉语拼音, Tradisionele Chinees: 漢語拼音, pinyin: Hànyǔ pīnyīn, uitspraak: [pʰín ín]) is die amptelike stelsel waarmee Chinese karakters in die Volksrepubliek China, Taiwan (Republiek China), Singapoer en Maleisië in die Latynse alfabet getranskribeer word. Dit word algemeen gebruik om Standaard-Chinees te leer en om Chinese name in buitelandse publikasies te spel. Dit word ook as 'n invoermetode gebruik om Chinese karakters (汉字 / 漢字, *hànzì*) op rekenaars te skryf.

Die pinyinstelsel is in die 1950's ontwikkel en is op vroeë vorme van romanisering gebaseer. Dit is in 1958 deur die Chinese regering gepubliseer en is sedertdien etlike male hersien. Die Internasionale Standaardeorganisasie het pinyin in 1982 as die standaard aanvaar. Die stelsel is in 2009 in Taiwan in gebruik geneem, waar dit algemeen as die Nuwe Fonetiese Stelsel bekend staan en slegs vir romanisering en nie vir opvoedkundige of rekenaarinvoerdoeleindes gebruik word nie.

*Hànyǔ* beteken die gesproke taal van die Han-mense, en *pinyin* beteken "gespelde klank" (fonetiek).

Die teenoorgestelde proses, d.i. transkripsie van Latynse letters na Chinees, geniet slegs semi-amptelike status en is hewig inkonsekwent weens die groot aantal homofone in Mandaryn-Chinees.

## Verwysings 
## Verdere leesstof 
* Yin Binyong 尹斌庸 en Mary Felley (1990). *Chinese romanisering*. Uitspraak en ortografie (Hanyu pinyin he zhengcifa 汉语拼音和正词法). Beijing: Sinolingua.  / .
* Gao, J. K. (2005). *Pinyin shorthand: a bilingual handbook = [Pinyin su ji fa]*. Dallas, TX: Jack Sun. 
* Kimball, R. L. (1988). *Quick reference Chinese: a practical guide to Mandarin for beginners and travelers in English, Pinyin romanization, and Chinese characters*. San Francisco, CA: China Books & Periodicals. 
* 
* Wu, C.-j. (1979). *The Pinyin Chinese–English dictionary*. Hong Kong: Commercial Press. 

## Eksterne skakels 
* Aanlyn Chinees na Pinyin-oorskakeling met toonsyfers of toontekens en gerekenariseerde uitspraak
* Klank van pinyin vanaf zdic.net; benodig JavaScript
* Pinyin-Hanzi-Engels, Chinees-Engelse woordeboek
* Pinyin-Engelse nuusopsomming vir leerders van Chinees
* Gratis pinyintutoriaal  (Chinees en ander)
* Basiese reëls vir Hanyu pinyinortografie  (Nasionale Standaard van die Volksrepubliek China (ICS 01.140.10), 1996)
* Interaktiewe pinyintabel
* Standaard Mandarynse pinyinkaart
* pinyinAID
* Basiese reëls vir Hanyu pinyinortografie deur Zhou Youguang (Pinyin.info)
* Tabel van kombinasies van inisiales en finales (Pinyin.info)
* Chinese teksannotasie
* Gratis Chinese aanlyn uitspraakhulpmiddel
* Pinyinluistertoets vir vier tone 
* Pinyintoonherkenningstoets
* Pinyin-oudio vir Google Vertaal (mp3-lêers) 1&nbsp;243 verskillende lettergrepe en tone
* Pinyinuitspraakverfrissing
Lonmin

**Lonmin plc**, voorheen **Lonrho plc**, is 'n platinum-produsent in die bosveldstollingskompleks van Suid-Afrika. Dit is 'n filiaal van Anglo Platinum en is gelys op Londen se aandelebeurs as deel van die *FTSE 250 Indeks*. Hulle geregistreerde kantoor is in Londen, maar die operasionele hoofkwartier is in Johannesburg, Suid-Afrika geleë.

## Senior bestuur 
Tiny Rowland was die maatskappy se hoof uitvoerende beampte vanaf 1962 tot 1994. Rowland word deur Nicholas J Morrell opgevolg, wat tot November 2000 aan die roer van sake gestaan het, waarna G Edward Haslem oorgeneem het. Bradford Mills is in Maart 2004 aangestel. Die huidige uitvoerende hoof is Ian Farmer (wat om en by September 2008 aangestel is).

## Marikana-slagting 
Lonmin het in Augustus 2012 internasionaal aandag getrek nadat vier-en-dertig van sy mynwerkers in Marikana deur die polisie gedood en meer as 70 beseer is. Dit is die geweldadigste optrede deur Suid-Afrikaanse magte teenoor burgerlikes sedert die apartheidsjare.

## Verwysings 
## Eksterne skakels 
*  Lonmin se amptelike webtuiste
Kappiewulk

Die **Kappiewulk** (*Nucella squamosa*) is 'n ongewerwelde slak wat in die see voorkom aan die hele kuslyn van Suid-Afrika en word tot 3.5&nbsp;cm groot. Die diertjie is 'n karnivoor en vreet mossels, klipmossels en eendmossels deur 'n gaatjie in hulle doppe te boor met 'n aangepaste snoet of buisvormige proboskis. Die slak het 'n dop met 'n skubberige voorkoms weens riwwe wat spiraalvormig oor die dop strek. Hulle leef in die lae strandgebied of benedegetysone.

## Bron 
* Gids tot die Kusgebiede van Suid-Afrika. Jacana Media. 2007. 

## Verwysings
Asiel

[duimnael|Belgiese vlugtelinge in Nederland tydens die [Eerste Wereldoorlog (1914)]]

**Asiel**, **asielreg** of **politieke asiel**, van die Grieks ἄσυλον, is die antieke juridiese idee dat 'n persoon wat vir politieke opinies of religieuse oortuigings in sy of haar eie land vervolg word, deur 'n ander soewereine gesag, 'n andermanse land, of kerklikse toevlugsoord (soos in die middeleeuse tye) beskerm kan word. Hierdie reg is gewortel in 'n eeue-oue Westerse tradisie, wat reeds deur die Grieke erken is, alhoewel die Egiptenare en die Hebreërs 'n soortgelyke konsep gehad het.

## Verwysings
Kartelploegskulpslak

Die **Kartelploegskulpslak** (*Bullia natalensis*) is 'n ongewerwelde slak wat aan die ooskus van Suid-Afrika voorkom. Die slak se dop het windinge wat afgeplat is met plooie langs die kante. Hulle leef in sanderige gebiede in die brandersone. 'n Kenmerk van die spesie is dat wanneer die gety inkom, die slak uit die sand kruip, sy voet oopmaak en die branders ry tot op die strand om op dooie diere te aas. Die groot voet word ook gebruik om hom self in die sand te begrawe wanneer die sand terugtrek. Die diertjie vreet deur sy proboskis in die prooi se sagte weefsel in te steek en dit dan op te suig.

## Bron 
* Gids tot die Kusgebiede van Suid-Afrika. Jacana Media. 2007.
Indoornik

**Indoornik** is ’n nedersetting in die munisipaliteit Overbetuwe in die provinsie Gelderland in Nederland.
Kalkoentjie (weekdier)

Die **Kalkoentjie** (*Burnupena pubescens*) – ook bekend as *Papier-burnapena* is 'n ongewerwelde wulk wat aan die hele kus van Suid-Afrika voorkom.  Die skulp is oortrek met riwwe wat afwisselend bruin en wit gestreep is. Kenmerkend trek die papieragtige buitelaag van die skulp af wanneer die diertjie dood is. Hierdie laag is in werklikheid 'n giftige mosdiertjie of briosoïet wat op die wulk se skulp leef en dit teen roofdiere beskerm. Hierdie wulk leef in die benedegetysone en vreet beseerde of dooie diere wat hulle opspoor deur die reuk in die waterstrome te volg.

## Bron 
* Gids tot die Kusgebiede van Suid-Afrika. Jacana Media. 2007. 

## Verwysings
Hurwenen

**Hurwenen** is ’n dorp in die munisipaliteit Maasdriel in die provinsie Gelderland, Nederland. Die dorp lê ongeveer 11&nbsp;km suidwes van Tiel.

Hurwenen was 'n aparte munisipaliteit tot 1955, waarna dit met Rossum versmelt is, behalwe vir 'n kort tydperk tussen 1818 en 1821, toe dit deel van Rossum was.

In 2001 het die dorp 285 inwoners gehad. Die opgeboude gebied was 0.11&nbsp;km², wat 122 wonings bevat het. Die statistiese gebied "Hurwenen", wat omliggende gebiede insluit, het 'n bevolking van ongeveer 640 gehad.

## Verwysings
Huppel, Nederland

**Huppel** is ’n nedersetting in die munisipaliteit Winterswijk in die provinsie Gelderland in Nederland.
Lughawe Praag-Ruzyně

Die **Internasionale Václav Havel-lughawe Praag** (Tsjeggies: *Letiště Václava Havla Praha*) (ICAO: **LKPR**, IATA: **PRG**) is die grootste lughawe in die Tsjeggiese Republiek en die tweede grootste in Sentraal-Europa. Dit dien as 'n openbare burgerlike lughawe. Die lughawe is in die wyk van Ruzyně in die hoofstad en grootste stad van die Tsjeggiese Republiek, Praag geleë. In 2010 het die lughawe 11&nbsp;556&nbsp;858 passasiers hanteer en 156&nbsp;052 vliegtuie geland. Die lughawe het twee aanloop- en landingsbane, wat ongeveer 3&nbsp;000 meter lank is. Die lughawe is op 5 April 1937 geopen en kan groot vliegtuie soos die Airbus A380 en Boeing 747-8 hanteer.

## Verwysings 
## Eksterne skakels 
*    Praag-Ruzyně se webtuiste
Hulhuizen

**Hulhuizen** is ’n gehuggie in die munisipaliteit Lingewaard in die provinsie Gelderland in Nederland en word omring deur Doornenburg en die Waalrivier.

In 1608 was Hulhuizen nog ongeskonde. Op ou kaarte is 'n steeds verder uitkalwende gebied voor die plek te sien. Die dorp is deur die loop van die 17de en 18de eeu oorstroom deur die veranderinge wat aan die loop van die Waal aangebring is. In 1707 word Hulhuizen heeltemal deur rivierwater verwoes, waarna dit as 'n gehuggie herbou word. In 1844 word die kerk in Hulhuizen gesloop. Op die plek van die priesterkoor (die Rooms-Katolieke verhoogde kerkgedeelte waar die hoogaltaar staan) word 'n kapelletjie gebou. Hierdie kapel verdwyn in 1961. Die huidige kapel is volgens die plaatjie 'n replika van die vroeë kapel en is in 1998-1999 gebou.

Lêer:Hulhuizen (Lingewaard) welkomstbord.JPG|Hulhuizen, verwelkomingsbordjie by Waaldijk
Lêer:Hulhuizen (Lingewaard) Mariakapel.JPG|Hulhuizen, Mariakapel, replika van die vroeë kapel.
Lêer:Hulhuizen (Lingewaard) Mariabeeld in Mariakapel.JPG|Hulhuizen, die Mariabeeld in die Mariakapel.

## Verwysings
Harige riftriton

Die **Harige riftriton** (*Cymatium cutaceum africanum*) – ook bekend as die *mandjieskulpslak* – is 'n ongewerwelde slak wat aan die hele kuslyn van Suid-Afrika voorkom. Kenmerkend van die diertjie is dat die skulp bedek is met bruin hare terwyl dit lewe. Die skulpvorm van die slak varieer maar almal het sewe opvallende riwwe op die skulp. Die slak leef in die lae tussengetysone tot die benedegetywater in rotsagtige gebiede. Hulle kom dikwels voor tussen rooiaas wat hulle vreet.

## Bron 
* Gids tot die Kusgebiede van Suid-Afrika. Jacana Media. 2007. 

## Verwysings